משפחות כהן

כהן סקלי

משפחות כהן-סקלי היא משפחה מיוחסת ועתיקת-יומין אשר מדגישה את ייחוסה לצדוק הכהן. הם היו צאצאי פליטי פרעות קנ"א בספרד (1391), יוצאי העיר סביליה. ולאחר מכן עברה לדבדו, אשר הייתה עיר כהנים במרוקו. לפירוש המילה "סקלי" יש כמה פירושים: אחת היא שבימי הביניים הייתה תעשייה של עיבוד חוטי זהב בעיר סביליה שבספרד ויהודי מרוקו שידעו על כך קראו לחוט מעובד זה סקלי סיבילייאני, כהן-סקלי, לפי דעה זו הוא כהן יקר וטהור כמו חוט הזהב המבריק ביופיו וזוהרו; הדעה הרווחת היא ש"סקלי" לפי גימטריה של המילה סקלי המתאימה למילה צדוק, שכאמור משפחות הכהנים בדבדו מתייחסים לצדוק הכהן הגדול בימי דוד ושלמה.

כהן אברי"ש

כהן אברי"ש היא משפחת כהנים מיוחסת ועתיקה, ולפי האגדה היא מיחוסיו של רבי ישמעאל כהן גדול. למשפחה זו לא בא שם הלוואי בגלל מוצאה, אלא לאור שמו של אב המשפחה (כמו משפחת כהן יהונתן). אברי"ש הוא ראשי תיבות של - אני בן רבי ישמעאל.

כהן אלמע'רבי (אלמגריבי)

כהן אלמע'רבי היא משפחת כהנים שהתגוררה והיוותה את כל אוכלוסיית הכפר הקטן (חארה צגירה), בג'רבה שבתוניסיה. לשמה של משפחה זו, נוסף שם הלוואי (مغربي) כתוצאה ממקום מושבה במע'רב (צפון אפריקה).

כהן טנוג'י

כהן טנוג'י היא משפחת כהנים שמוצאה מטנג'יר שבמרוקו. למשפחה זו, שם הלוואי בא לה כתוצאה ממקום מושבה.

כהן יהונתן

כהן יהונתן היא משפחת כהנים אשר התגוררה בג'רבה ובתוניס, תוניסיה, אם כי מוצאה הוא מאלג'יריה. למשפחה זו לא בא שם הלוואי בגלל מוצאה, אלא לאור שמו של אב המשפחה (כמו משפחת כהן אברי"ש) - יהונתן. כל הצאצאים נקראו לאחר מותו של ראש המשפחה בשמו.

כהן ירמו"ש

משפחת ירמוש היא משפחת כהנים אשר נוטריקון של שמם מציין את ברכת משה אל כלל שבט לוי (ובתוכם הכהנים); "יורו משפטך ליעקב ותורתך לישראל".

מגארי-הכהן (מגורי כהן)

מסורת בידי יהודי תימן כי בני משפחת מגארי-הכהן הם צאצאי יהויריב. תרגום רס"ג לערבית לפסוק הראשון בפרשת פנחס למילים "בקנאו" הוא "כד מגר" ומסורת בידי אחד מזקני עדת תימן שזהו מקור שם המשפחה מגארי הכהן (כיום מגורי כהן) כיום יש אנשים שזה שמם.

אזולאי

משפחת כהנים (שנויה במחלוקת על היותה כהנית) מצפון אפריקה, השם הוא ראשי תיבות של הפסוק "אשה זונה וחללה לא יקחו" שמבטא את איסורי החיתון שלהם, אך נגד טענה זו יצא כבר לפני יותר מ-200 שנה הרב חיים יוסף דוד אזולאי (החיד"א), אשר לא היה כהן.

תומא הכהן

משפחת כהנים שיושבת בעיר פקיעין מימי בית שני, השם "תומה" הוא ראשי תבות של "תורה וברכת משרתי האל".

קפלן

שם משפחה המשויך לכהנים יוצאי עדות אשכנז ומזרח אירופה. מקורו בתרגום של המונח "כהן" ל-chaplain הלועזי. לא תמיד קפלן משמעו כהן. גרסאות נוספות: קפלון, קפלינסקי.

קגן, קוגן

שם משפחה לכהני יוצאי עדות אשכנז ומזרח אירופה ובפרט ממדינות דוברות רוסית. מקורו בתעתיק של השם "כהן" לשפה הרוסית בה האות ה' לרוב מוחלפת באות ג' הקלה יותר להגייה בקרב דוברי השפה.

כהן-ששון

משפחת כוהנים מאיראן שנאלצה להוסיף את הסיומת ששון בראשית המאה העשרים בעודן באיראן כאשר החלו השלטונות לקיים רישום אוכלוסין ואף סירבו לרשום שתי משפחות שונות מאותו היישוב עם אותו שם משפחה. לאור זאת נאלצו משפחות רבות לשנות את שם משפחתן.

אליאב

משפחת כהנים שהגיעה מהעיר איביה, אשר כיום בליטא. משפחה ענפה אשר בידה מגילת ייחוס לשבט לוי מימי בית שני.

כהנשוילי

בגאורגיה ככלל לא היו משפחות כהונה ולוויה, אך בערך במאה השנים האחרונות חיו בה שלוש משפחות של כהנים שמוצאם מטורקיה שמם המקורי היה "כהן" והם שינו שם זה כשהגיעו לגאורגיה ל"כהנישווילי" כמנהג ומסורת המקום להוסיף "שווילי" - שמשמעותו 'בן' לשם המשפחה.

פרקש

משפחת כהנים שהגיעה מהונגריה. על פי מסורות היא מיוחסת לכהנים. חלק מוסיפים לשמם את שם המשפחה "הכהן", כדי לחזק כהנותם.